స్థిరమైన వృద్ధితోనే దేశ భవిష్యత్తు
- గ్లోబల్‌ రీసెర్చ్‌ అండ్‌ డెవలప్‌మెంట్‌ సదస్సులో ప్రొఫెసర్‌ ఆశుతోష్‌ శర్మ
నవతెలంగాణ బ్యూరో-హైదరాబాద్‌
స్థిరమైన వృద్ధితోనే దేశ భవిష్యత్తు ముడిపడి ఉంటుందని, దీనికి అంతర్జాతీయ సహకారంతోనే సాధ్యమవుతుందని కేంద్ర ప్రభుత్వ సైన్స్‌ అండ్‌ టెక్నాలజీ శాఖ కార్యదర్శి ప్రొఫెసర్‌ ఆశుతోష్‌ శర్మ అన్నారు. సైన్స్‌ అండ్‌ టెక్నాలజీ అనేది ప్రంపచ వ్యాప్తమైనదన్నారు. సైన్స్‌ అండ్‌ టెక్నాలజీలో దేశం లోతైన శక్తిసామర్ధ్యాలు కలిగి ఉన్నదని, శాస్త్రీ ఆవిష్కరణలోనూ మన దేశం ఐదవ స్థానంలో ఉందని చెప్పారు. గత ఐదు సంవత్సరాలుగా ఆవిష్కరణలో మంచి ప్రగతి సాధిస్తున్నామన్నారు. గురువారం హైదరాబాద్‌లో ''గ్లోబల్‌ రీసెర్చ్‌ అండ్‌ డెవలప్‌మెంట్‌ 2019'' రెండు రోజుల సదస్సును ఆయన ప్రారంభించారు. రువాండకు చెందిన ఇందులో మినిస్టర్‌ ఆఫ్‌ హయ్యర్‌ ఎడ్యూకేషన్‌ ఎన్‌కందు లుయో, మినిస్టర్‌ ఆఫ్‌ సైన్స్‌ అండ్‌ టెక్నాలజీ ఇంజనీర్‌ గితాహున్‌ మెకూరియా, ఉన్నత విద్యామండలి చైర్మెన్‌ ప్రొఫెసర్‌ పాపిరెడ్డి తదితరులు పాల్గొన్నారు. ఈ సందర్భంగా ఆశుతోష్‌ శర్మ మాట్లాడుతూ ప్రస్తుతం మన దేశంలో 15వేల స్టార్టప్‌లు ఉండగా, అందులో 5వేల మంది డీప్‌ టెక్నాలజీ స్టార్టప్‌లు ఉన్నాయని తెలిపారు. ప్రపంచంలోని ప్రతి మూడు టెక్నాలజీ స్టార్టప్‌లలో రెండు మన వద్ద ఉన్నాయని చెప్పారు. కానీ 1.3 బిలియన్ల ప్రజానికం కలిగిన దేశంలో ఇది పెద్ద సంఖ్య కాదన్నారు. డిపార్ట్‌మెంట్‌ ఆఫ్‌ టెక్నాలజీకి వెయ్యికి పైగా దేశాలతో అవగాహన ఒప్పందాలు, 45 దేశాలకు పైగా చురుకైన భాగస్వామ్యం ఉందన్నారు. దాంతోపాటు బ్రిక్స్‌, ఈయూ దేశాలతో పాటు ఆఫ్రికన్‌ యూనియన్‌లోని బహుముఖ కంపెనీలతో భాగస్వామ్యం ఉందని చెప్పారు. ఫిక్కీ సీనియర్‌ ఉపాధ్యాక్షులు సంగీతారెడ్డి మాట్లాడుతూ మనదేశ శాస్త్ర సాంకేతిక సమార్ధ్యం యొక్క అభివృద్ధి వికాసంలో డిపార్ట్‌మెంట్‌ ఆఫ్‌ సైన్స్‌ అండ్‌ టెక్నాలజీ కీలక ప్రాత పోషిస్తున్నదని తెలిపారు. అంతరిక్షంలోకి విజయవంతంగా రాకెట్లను ప్రవేశపెడట్టడంతో పాటు వ్యవసాయోత్పత్తులను పెంపొందిచుకోగలిగామన్నారు. 40 ఏండ్ల క్రితం భారతీయులు వైద్య సేవల కోసం విదేశాలకు వెళ్లేవారని, కానీ నేడు 120 దేశాల నుంచి వైద్య సేవలం కోసం మన దేశానికి వస్తున్నారని చెప్పారు. మనమందరం కలిసికట్టుగా ఉండి ఒకరి నుంచి మరొకరు చాలా నేర్చుకోవాలని సూచించారు.